Weekendens store europæiske Continental Cup i ishockey blev en fiasko for spillerne hos Aalborg Pirates med to nederlag. I alt kæmpede tre hold om Continental Cup-trofæet og dermed en billet til næste sæsons Champions Hockey League. Et lille lyspunkt for Aalborg Pirates var den ros, de fik med på vejen fra det internationale ishockeyforbund, IIHF, for en godt afviklet turnering. Så ros fra IIHF var det eneste, spillere og især ledere kunne glæde sig over, efter sidste kamp var afviklet sent søndag aften. Her tabte Piraterne til Saryarka Karaganda fra Kasakhstan med 4-1, og da Aalborg Pirates også tabte første kamp til Cracovia Krakow fra Polen med 0-4 måtte Aalborg Pirates nøjes med bronzemedaljen. I sidste ende løb det polske mandskab med den samlede turneringssejr. Og det var selvfølgelig en skuffet, men ærlig kaptajn, vi talte med efter nederlaget. Og noget utraditionelt var det netop Aalborg Pirates egen kaptajn, Julian Jakobsen, der overrakte bronzemedaljerne til sine holdkammerater efter kampen. Her fik hver spiller hængt medaljen om halsen, og så var der ellers ikke lang vej til bruseren, inden mandskabet tog hjem for at få hvilet ud. Der venter nemlig et pakket kampprogram i næste uge. Her gælder det kvartfinalerne i den hjemlige Metal Liga, hvor Aalborg Pirates, som vinder af grundspillet, på næste fredag tager imod modstanderholdet fra Herlev. Her må Aalborg Pirates være kæmpe favoritter. Assistenttræner Ronny Larsen sætter ord på de to nederlag i Continental Cup og ser frem mod kvartfinalekampene mod Herlev.

Opsummering:
Aalborg Pirates taber i international pokalturnering, men ser nu frem til det danske slutspil.